দুর্গাপুর কাণ্ডে ২০ দিনের মধ্যেই চার্জশিট! চারজনের বিরুদ্ধে গণধর্ষণের অভিযোগ

কলকাতা: দুর্গাপুরে ডাক্তারি ছাত্রী ধর্ষণ মামলায় (Durgapur Incident) মাত্র ২০ দিনের মধ্যেই চার্জশিট জমা দিল পুলিশ। বৃহস্পতিবার দুর্গাপুর মহকুমা আদালতে ওই চার্জশিট পেশ করা হয়। আইনজীবী সূত্রে জানা গিয়েছে, চার্জশিটে নির্যাতিতার সহপাঠীর বিরুদ্ধে ধর্ষণের অভিযোগ এবং আরও তিন অভিযুক্তের বিরুদ্ধে গণধর্ষণের অভিযোগ আনা হয়েছে।

ঘটনাটি ঘটে ১০ অক্টোবর রাত সাড়ে ৮টা নাগাদ। অভিযোগ, সেদিন কলেজ ক্যাম্পাসের বাইরে সহপাঠীর সঙ্গে বেরিয়েছিলেন ওই মেডিক্যাল কলেজের ছাত্রী। সেই সময়ই তাঁকে নির্যাতনের শিকার হতে হয়। ঘটনায় জড়িত থাকার অভিযোগে সহপাঠী ছাত্রসহ কলেজ-সংলগ্ন গ্রামের পাঁচ যুবককে গ্রেফতার করে পুলিশ।

আরও পড়ুন: এসআইআর প্রস্তুতি তুঙ্গে, নেতা-কর্মীদের জরুরী বৈঠকে ডাকলেন অভিষেক

আদালত সূত্রের খবর, ধৃত সহপাঠীর বিরুদ্ধে ধর্ষণ, অন্য তিন অভিযুক্তের বিরুদ্ধে গণধর্ষণ এবং বাকি দু’জনের বিরুদ্ধে জোর করে টাকা আদায়ের মামলা রুজু হয়েছে। আদালত ইতিমধ্যেই মামলার দ্রুত নিষ্পত্তির নির্দেশ দিয়েছে।

বিশেষ সরকারি আইনজীবী বিভাস চট্টোপাধ্যায় বলেন, “অত্যন্ত দ্রুততার সঙ্গে তদন্ত সম্পন্ন করে চার্জশিট পেশ করা হয়েছে। এটা আসানসোল–দুর্গাপুর পুলিশ কমিশনারেটের বড় সাফল্য। আশা করছি, আগামী দু’মাসের মধ্যেই ট্রায়াল শুরু হবে।” জানা গিয়েছে, পাঁচ দিনের জেল হেফাজতের মেয়াদ শেষ হওয়ার পর শুক্রবার ফের ধৃতদের দুর্গাপুর মহকুমা আদালতে হাজির করানো হবে।

প্রসঙ্গত, নির্যাতিতা কয়েক দিন আগেই জেলে গিয়ে টিআই প্যারেডে অংশ নেন এবং পাঁচ অভিযুক্তকেই শনাক্ত করেন। তাঁদের মধ্যে একজনকে তিনি মূল অভিযুক্ত হিসেবে চিহ্নিত করেন। ঘটনার রাতে কার কী ভূমিকা ছিল, তাও বিস্তারিতভাবে জানান তিনি। আপাতত ওই ছাত্রীকে তাঁর ওড়িশার বাড়িতে পাঠানো হয়েছে, তবে প্রয়োজনে তদন্তে ফের অংশ নেবেন বলে জানিয়েছেন পুলিশ সূত্রে।

দেখুন আরও খবর:

The post দুর্গাপুর কাণ্ডে ২০ দিনের মধ্যেই চার্জশিট! চারজনের বিরুদ্ধে গণধর্ষণের অভিযোগ first appeared on KolkataTV.