দুর্গাপুর গণধর্ষণ মামলায় হাইকোর্টে মামলা, কী দাবি জানাল মেডিক্যাল কলেজ কর্তৃপক্ষ?

কলকাতা: দুর্গাপুর গণধর্ষণ কাণ্ডের (Durgapur Incident) জল এবার গড়াল কলকাতা হাইকোর্টে (Calcutta High Court)। রাজ্যের ওই বেসরকারি মেডিক্যাল কলেজ হাসপাতাল কর্তৃপক্ষ আদালতের দ্বারস্থ হয়েছে, ঘটনায় উচ্চ আদালতের হস্তক্ষেপের দাবি জানিয়ে (District News)।

কলেজের পক্ষ থেকে জানানো হয়েছে, বর্তমানে কলেজে পরীক্ষা চলছে, আর বাইরে বড় সংখ্যক মানুষের জমায়েতের ফলে অশান্তির আশঙ্কা দেখা দিয়েছে। তাই সম্ভাব্য অপ্রীতিকর পরিস্থিতি এড়াতেই তারা হাইকোর্টে আবেদন করেছে। মঙ্গলবারই বিচারপতি সম্পা দত্ত পালের বেঞ্চে মামলাটির শুনানি হওয়ার সম্ভাবনা রয়েছে।

আরও পড়ুন: নদিয়ায় দূষণমুক্ত পরিবেশ গড়ার অঙ্গিকার

নির্যাতিতার অভিযোগের ভিত্তিতে ইতিমধ্যেই এফআইআরে নাম থাকা সব অভিযুক্তকে গ্রেফতার করেছে পুলিশ। রাজ্য পুলিশের তরফে জানানো হয়েছে, “দোষীদের বিরুদ্ধে কঠোর ব্যবস্থা নেওয়া হবে।”
এছাড়া জাতীয় মহিলা কমিশন দুর্গাপুর ঘটনার তদন্তে ১১ দফা সুপারিশ করেছে এবং চিঠি পাঠিয়েছে মুখ্যমন্ত্রী মমতা বন্দ্যোপাধ্যায় ও রাজ্যপাল সিভি আনন্দ বোসকে।

সোমবার দুর্গাপুরে গিয়ে রাজ্যপাল সিভি আনন্দ বোস বলেন, “নির্যাতিতা ও তাঁর পরিবারের সঙ্গে কথা বলেছি। তাঁদের কষ্টটা বুঝতে পেরেছি। এইভাবে চলতে পারে না। বারবার একই ধরনের ঘটনা ঘটছে, এটা বন্ধ করতে হবে। প্রশাসনকে দ্রুত ও কঠোর ব্যবস্থা নিতে হবে।”

রাজ্যপাল আরও বলেন,“বাংলা এমন এক জায়গা হওয়া উচিত যেখানে মহিলারা সর্বক্ষণ সুরক্ষিত অনুভব করবেন। কিন্তু বর্তমানে চিত্রটা দুর্ভাগ্যজনক।”

রাজ্যের চিকিৎসা ও প্রশাসনিক মহলে ইতিমধ্যেই এই ঘটনাকে ঘিরে তীব্র প্রতিক্রিয়া শুরু হয়েছে। আরজি কর মেডিক্যাল কলেজের ঘটনার পর কিছু পরিবর্তন এলেও, দুর্গাপুর কাণ্ডে আবারও সেই একই চিত্র, যা নিয়ে ক্ষোভ বাড়ছে রাজ্যজুড়ে।

দেখুন আরও খবর: